Kampagnen mod Atomvåben
Kampagnen mod Atomvåben, tværpolitisk bevægelse mod placering af kernevåben i Danmark og mod fremstilling, brug, prøvesprængning og spredning af kernevåben i det hele taget. Bevægelsen begyndte oprindelig i 1954 i Japan og spredte sig hurtigt. Den danske kampagne blev stiftet i 1960 efter britisk forbillede (se Campaign for Nuclear Disarmament).
Den 21.-23.10.1960 deltog omkring 800, overvejende unge, i den første antiatommarch fra Holbæk til København, hvor den sluttede med et massemøde med omkring 5000 deltagere på Rådhuspladsen. Senere blev demonstrationerne væsentlig større. Marcherne gentog sig de næste tre år i påsken og kombineredes med et stort oplysningsarbejde.
Bevægelsen, hvis drivende kraft var højskolelærer Carl Scharnberg, gik i opløsning sidst i 1960'erne, men fik indirekte betydning for fastholdelsen af et dansk nej til atomvåben på dansk jord, ligesom den kom til at danne optakt til 1960'ernes politiske venstreorientering og det antiautoritære ungdomsoprør.